रासायनिक अभिक्रिया
रासायनिक अभिक्रिया में एक या अधिक पदार्थ आपस में अन्तर्क्रिया (इन्टरैक्शन) करके परिवर्तित होते हैं और एक या अधिक भिन्न रासायनिक गुण वाले पदार्थ बनते हैं। किसी रासायनिक अभिक्रिया में भाग लेने वाले पदार्थों को अभिकारक (रिएक्टैन्ट्स) कहते हैं। अभिक्रिया के फलस्वरूप उत्पन्न पदार्थों को उत्पाद (प्रोडक्ट्स) कहते हैं। लैवासिये के समय से ही ज्ञात है कि रासायनिक अभिक्रिया बिना किसी मापने योग्य द्रव्यमान परिवर्तन के होती है। (द्रव्यमान परिवर्तन अत्यन्त कम होता है जिसे मापना कठिन है)। इसी को द्रव्यमान संरक्षण का नियम कहते हैं। अर्थात किसी रासायनिक अभिक्रिया में न तो द्रव्यमान नष्ट होता है न ही बनता है; केवल पदार्थों का परिवर्तन होता है।
पारक्रमण (कार्यिकी)
कार्यिकी (शरीरक्रिया विज्ञान) में संवेदक पारक्रमण (sensory transduction) किसी उद्दीपक (stimulus) को एक रूप से दूसरे में परिवर्तित होने को कहते हैं। प्राणियों के तन्त्रिका तन्त्र में पारक्रमण का अर्थ किसी भौतिक उद्दीपक (जैसे कि त्वचा को छुआ जाना) को ऐक्शन पोटेंशिअल में बदलकर न्यूरॉनों द्वारा केन्द्रीय तंत्रिका तंत्र की ओर भेजे जाने की प्रक्रिया होता है। अभिग्राही कोशिकाएँ उद्दीपक को विद्युत संकेतों में बदलकर आगे संवेदक प्रक्रमण (sensory processing) के लिए भेज देती हैं।